Motors Inc. hija kumpanija ġdida li nħolqot bl-amalgamazzjoni ta' Cars International u Pater Holding. Is-sidien ta' Cars International huma Tum Invest Group u United Group, filwaqt li Pater Holding huma s-sidien tal-UCIM, Meridian Enterprises u l-Waldorf Auto Services. L-ishma ta' din l-intrapriża konġunta ġdida issa huma maqsuma b'mod indaqs bejn Pater Holding, Tum Invest u l-United Group u se tkun tirrappreżenta firxa ta' ditti li jinkludu l-Alfa Romeo, Fiat, Fiat Professional Vehicles, Hyundai, Iveco, Jeep, Kia, Opel, Saab, DFM u Waxoyl. Il-kumpaniji qalu li s-saħħa tal-għaqda f'Motors Inc. se tipprovdi opportunità kbira biex jintużaw bl-aħjar mod possibbli l-potenzjal tat-talent tal-impjegati speċjalizzati, l-effiċjenza fl-operat u valur akbar għall-flus. "Flimkien, aħna naqsmu wirt u rikkezza kbira ta' esperjenzi li akkumulajna tul is-snin. Dan l-isforz u r-riżorsi prezzjużi magħqudin flimkien jagħmluna b'saħħitna u jpoġġuna f'pożizzjoni biex nagħtu lil kull xerrej tal-karozzi offerta wiesgħa li ma titqabbel ma' xejn aktar minn fost il-klassijiet kollha tal-karozzi," qal Edmund Gatt Baldacchino, Direttur tal-United Group. "L-eċċellenza tagħna hija bbażata fuq l-affidabbiltà, il-fiduċja u s-servizz personalizzat lill-konsumaturi. Aħna nemmnu li dan it-tisħiħ tal-punti qawwijin tagħna se jgawdu minnu l-konsumaturi, kif ukoll il-pożizzjoni fuq quddiem nett tal-organizzazzjoni tagħna fis-suq Malti. Se tikber ukoll iż-żieda fl-opportunitajiet ta' avvanz fil-karriera tal-impjegati speċjalizzati tagħna, li t-total tagħhom issa jammonta għal aktar minn 75 persuna mqassmin fis-setturi kollha tal-operat." Apparti l-firxa ta' ditti li tirrappreżenta, il-Motors Inc. se tinvesti għas-servizz ta' wara l-bejgħ. "Illum il-ġurnata n-nies ma tantx għandhom ħin, għalhekk ikunu jridu s-serħan tal-moħħ u l-kumdità, irrispettivament minn kemm ikunu jistgħu jonfqu biex jixtru karozza," qal Anthony Fenech, Direttur ta' Tum Invest Group. "Hekk kif isiru sidien, iridu rashom mistrieħa li jekk il-karozza jkollha bżonn service, huma jistgħu jkomplu b'ħajjithom mingħajr xkiel u bl-inqas inkonvenjent, u fejn il-problema tagħhom tiġi indirizzata fl-iqsar ħin possibbli." "Id-distinzjoni ta' Motors Inc. tinsab fil-fatt li s-sistema kollha tieħu ħsieb lill-klijenti mill-ewwel darba li dawn imissu mal-kumpanija u d-ditti tagħha, sa meta jmorru jesperjenzaw huma stess kull karozza li jixtiequ permezz ta' test-drive, kif ukoll fl-għajnuna li jingħataw biex jieħdu deċiżjoni fl-għażla tal-karozza t-tajba skont il-ħtiġijiet, l-istil ta' ħajja, buthom, u bl-offerta ta' part-exchanges u termini ta' pagament flessibbli," qal il-Prof. John Mamo, Chairman ta' Pater Holding. "Dan is-servizz personalizzat żgur se jġiegħel lill-klijent iħossu parti mill-familja estiża ta' Motors Inc., fejn is-servizz huwa personalizzat u l-persuna fuq in-naħa l-oħra tal-linja hija familjari. Minħabba li t-tliet kumpaniji li jaqsmu l-ishma kollha kemm huma bnew fiduċja matul is-snin, kemm ma' klijenti eżistenti kif ukoll dawk potenzjali, ir-reputazzjoni hemm barra hija li wieħed jista' jafda fuq l-impriża konġunta tagħna u li aħna tassew nagħmlu minn kollox biex kull konsumatur iħoss li qed jingħata l-attenzjoni."